ออมสินออกสลากการกุศลช่วยน้ำท่วม
ออมสินออก สลากออมสินกุศล จำหน่ายฉบับละ40 บาท พร้อมสมทบ 1% ของยอดจำหน่ายจะนำไปช่วยน้ำท่วม
27 ต.ค. 2554

ออมสินออก สลากออมสินกุศล จำหน่ายฉบับละ40 บาท พร้อมสมทบ 1% ของยอดจำหน่ายจะนำไปช่วยน้ำท่วม
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารได้ออกผลิตภัณฑ์เงินฝากเพื่อการกุศล “สลากออมสินกุศล” ราคาจำหน่ายฉบับละ 40 บาท ซึ่งธนาคารจะเป็นผู้ร่วมบริจาค 1% ของยอดเงินที่จำหน่ายสลากได้ โดยจะเปิดจำหน่ายตั้งแต่วันที่ 31 ต.ค. จนถึงวันที่ 30 ธ.ค. 2554
ทั้งนี้ ธนาคารจะเริ่มนับอายุสลากตั้งแต่วันที่ 16 ม.ค. 2555 เป็นต้นไป โดยสลากออมสินกุศลนี้ ไม่มีดอกเบี้ยแต่มีเงินรางวัลเป็นผลตอบแทน จากการออกรางวัลเลขสลากทุกวันที่ 1 ของเดือน เริ่มครั้งแรกวันที่ 1 ก.พ. 2555 ถึงวันที่ 1 ม.ค.  2557 รวมสิทธิการได้ลุ้นถูกรางวัลจำนวน 24 ครั้ง โดยมีเงินรางวัล 5 ประเภท ได้แก่ รางวัลที่ 1 หมุน 1 ครั้ง เงินรางวัล 5 แสนบาท, รางวัลที่ 2 หมุน 4 ครั้ง เงินรางวัลครั้งละ 3 หมื่นบาท, รางวัลที่ 3 หมุน 10 ครั้ง เงินรางวัลครั้งละ 1.5 หมื่นบาท, รางวัลที่ 4 หมุน 30 ครั้ง เงินรางวัลครั้งละ 5,000 บาท และ รางวัลที่ 5 หมุน 50 ครั้ง เงินรางวัลครั้งละ 2,500 บาท
“การเปิดจำหน่ายสลากออมสินกุศลครั้งนี้ นับเป็นครั้งที่ 2 หลังจากธนาคารฯ ได้เปิดจำหน่ายครั้งแรกเมื่อต้นปี 2533 เพื่อระดมเงินจากประชาชนวงเงิน 1,000 ล้านบาท ไปให้แก่ธนาคารเพื่อการเกษตรและสหกรณ์การเกษตร (ธ.ก.ส.) กู้ไปช่วยเหลือเกษตรกรผู้ยากไร้ในประเทศ โดยสลากประเภทนี้จะไม่มีดอกเบี้ยให้ผู้ฝาก แต่ผู้ฝากจะได้ลุ้นถูกรางวัลเลขสลากที่สามารถเลือกเลขได้ตามใจชอบ และเมื่อถือไว้ครบ 2 ปี จะได้เงินต้นที่ฝากไว้คืนกลับไป หรือเริ่มไถ่ถอนสลากได้ตั้งแต่วันที่ 16 ม.ค. 2557 เป็นต้นไป” นายเลอศักดิ์ กล่าว
ทั้งนี้ ผู้สนใจฝากสลากออมสินพิเศษ สามารถติดต่อได้ที่สาขาและหน่วยให้บริการรูปแบบต่างๆ ของธนาคารออมสินทั่วประเทศกว่า 800 แห่ง หรือ ดูรายละเอียดได้ที่เว็บไซต์ธนาคารออมสิน www.gsb.or.th หรือ สอบถามข้อมูลเพิ่มเติมที่สายด่วนธนาคารออมสิน โทร.1115